《抱疾出都潞河登舟用谢惠连秋怀韵》
清代·钱陈群

初觉烦虑清，便忘疢疾患。抚序秋正深，惊时岁将晏。

俄看雷霆过，仰瞻云霞烂。无心警晨鸡，有意侣寒雁。

凉飙轻袭裾，新月忽窥幔。启涂信云首，言旋直如半。

未问季主卜，岂邀隶首算。平生感瞿瞿，虽休毋敢慢。

恐辜眷旧恩，忍怠垂成宦。观往起遐思，知来自深玩。

忧至时读书，兴发一遣翰。近窗罾网施，傍楫葭菼乱。

戋戋念未申，耿耿坐待旦。抱迹义取韬，执德理终焕。

谁无依恋情，岂兴迟暮叹。生还傥可期，厄酒召亲串。

作者简介：（1686—1774）浙江嘉兴人，字主敬，号香树，一号柘南居士。钱纶光子。康熙六十年进士。授编修。官至刑部右侍郎。深受乾隆帝知遇，进诗必赐和，与沈德潜并称为江南二老。卒谥文端。有《香树斋诗文集》。